作者：孔矩
词牌/韵律：鼓笛慢・水龙吟

paragraphs: 数枝凌雪乘冰，嫩英半吐琼酥点。
南州故苑，何郎遗咏，风台月观。
疏影横斜，暗香浮动，水寒云晚。
笑浮花浪蕊，娇春万里，空零落、愁莺燕。
游子寂寥暮景，向天边、几回相见。
玉人纤手，殷勤攀赠，欲行微盼。
越使归来，汉宫妆罢，昭华流怨。
念湘江梦杳，窗前疑是，此情何限。